Komission tiedonanto Euroopan parlamentille, Eurooppa-neuvostolle ja neuvostolle

Tavoitteena vahva EU:n kauppapolitiikka työllisyyden ja kasvun palveluksessa

Modernissa maailmantaloudessa kaupankäynti on olennaisen tärkeää kasvun, työpaikkojen ja kilpailukyvyn kannalta. EU on sitoutunut avoimeen ja sääntöpohjaiseen kauppajärjestelmään. Viennin alalla työskentelee lähes joka seitsemäs teollisuuden työntekijä Euroopassa. Tämä vastaa yli 30:ntä miljoonaa työpaikkaa (mikä on kaksi kolmannesta enemmän kuin 15 vuotta sitten). Tuonti puolestaan on tärkeä tuottavuutta lisäävä tekijä, joka mahdollistaa kuluttajille suuremman tuotevalikoiman edullisempaan hintaan. EU:n tuotanto on riippuvainen paitsi energian ja raaka-aineiden myös osien, komponenttien ja koneiden kaltaisten tuotantohyödykkeiden tuonnista. Yhdessä näiden tuotteiden osuus EU:n tuonnista on 80 prosenttia.

Sinisilmäisyyteen ei kuitenkaan ole varaa. Myös vapaakaupan on oltava oikeudenmukaista. Hyvän kauppatavan vastaiset käytännöt, kuten kolmansien maiden viranomaisten ja tuottajien harjoittama polkumyynti ja tuettu tuonti, aiheuttavat vakavaa haittaa EU:n teollisuudelle ja työvoimalle. Ne heikentävät jo ennestään monelta suunnalta uhattuna olevan vapaakaupan tukemista. Komissio katsoo, että maailmankaupan olisi oltava oikeudenmukaista ja hyödytettävä kaikkia.

Kolmansien maiden hyvän kauppatavan vastaiset käytännöt ovat yhä polttavampi ongelma. Viranomaistoimenpiteet, mittavat tuet ja hintoja vääristävät toimintalinjat johtavat suureen ylikapasiteettiin ja viime kädessä polkumyynnillä tapahtuvaan vientiin EU:n markkinoille. Tällainen suuri ylikapasiteetti on jo tänä vuonna aiheuttanut haittaa EU:n terästeollisuudelle. Pelkästään Kiinassa teräksen ylikapasiteetin arvioidaan olevan noin 350 miljoonaa tonnia, mikä on lähes kaksi kertaa unionin vuosituotantoa suurempi määrä. Teräksen tuonti Kiinasta EU:hun on kasvanut jyrkästi kolmen viime vuoden aikana. Tuotannon kasvun vuoksi joidenkin terästuotteiden markkinahinnat ovat pudonneet jopa 40 prosenttia. Tämä on vahingoittanut etenkin terästeollisuutta, josta on menetetty 40 000 työpaikkaa finanssikriisin alun jälkeen. Ylikapasiteettia kehittyy hyvin nopeasti myös muilla aloilla, kuten alumiinialalla. Kiinassa alumiinin ylikapasiteetti on lähes 10 miljoonaa tonnia, mikä on kaksi kertaa enemmän kuin viisi vuotta sitten. Sitä ovat vauhdittaneet energia-alalle myönnetyt tuet (jotka ovat jopa 40 prosenttia alumiinin tuotantokustannuksista).

Lisäksi tiettyjen muiden merkittävien Maailman kauppajärjestön (WTO) jäsenten asettamat korkeammat tullit voivat johtaa polkumyyntituotteiden ohjautumiseen EU:n markkinoille, mikä kärjistää ongelmaa entisestään.

Siltä varalta, että suuri ylikapasiteetti virtaa EU:n markkinoille, Euroopan komissio on ottanut käyttöön ennennäkemättömän määrän polkumyynnin ja tukien vastaisia toimenpiteitä. Näillä toimenpiteillä suojatuilla aloilla työskentelee Euroopassa noin 315 000 henkeä. Nämä alat ovat pääasiassa rauta- ja terästeollisuus, kemianteollisuus ja siihen liittyvä teollisuus sekä keramiikka- ja koneteollisuus. Pelkästään terästeollisuuden alalla EU on ottanut käyttöön jo 39 polkumyynnin ja tukien vastaista toimenpidettä EU:n terästeollisuuden suojelemiseksi epäreilulta kilpailulta. Niistä 17 koskee Kiinaa. Komissio on jo soveltanut kaikkia kaupan suojatoimia, joita sillä on käytössään EU:n lainsäädännön rajoissa. Näitä ovat tuonnin kirjaaminen, avoimuuden lisääminen, toimenpiteiden käyttöönoton nopeuttaminen sekä poikkeustapauksissa tutkinnan avaaminen vahingon uhan perusteella.

EU on kuitenkin jo tehnyt voitavansa voimassa olevan kaupan suojatoimia koskevan lainsäädännön puitteissa torjuakseen ulkoista ylikapasiteettia ja polkumyyntiä. Eurooppalaisten työpaikkojen säilyttämiseksi ja oikeudenmukaisen kilpailun varmistamiseksi avoimilla markkinoilla EU:n kaupan suojatoimilla on voitava vastata maailmanlaajuisiin haasteisiin. Tämän vuoksi komission vuonna 2013 esittämä ehdotus kaupan suojatoimien uudistamiseksi on hyväksyttävä kiireellisesti.

Lisäksi kansainvälinen oikeuskehys on muuttumassa, sillä tiettyjen Kiinan, Vietnamin ja Tadžikistanin WTO:n liittymispöytäkirjoihin sisältyvien polkumyyntimarginaalin laskentaa koskevien määräysten voimassaolo päättyy pian. Komissio aikoo tehdä lisätarkistuksia voimassa olevaan EU:n kaupan suojatoimia koskevaan lainsäädäntöön. Yksi näistä muutoksista on uusi polkumyyntimarginaalin laskentamenetelmä. Muutoksilla pyritään mahdollistamaan toimenpiteiden toteuttaminen tapauksissa, joissa havaitaan uusia tukia, ja takaamaan asianmukainen siirtyminen uuteen tilanteeseen.

Komissio katsoo, että EU:n kaupan suojatoimia on ajantasaistettava, tiukennettava ja vahvistettava oikeudellisesti.